**IZVJEŠĆE O PROVEDBI PLANIRANIH KOORDINIRANIH INSPEKCIJSKIH NADZORA**

**IV. tromjesečje 2024.**

Sukladno odredbama Zakona o zaštiti okoliša i temeljem provedene procjene rizika nadziranih operatera, definirani su i usklađeni koordinirani inspekcijski nadzori inspekcija Državnog inspektorata nadležnih za nadzor pojedinih sastavnica okoliša i zaštite od utjecaja opterećenja na okoliš kao i ostalih suradnih inspekcija za 2024. godinu. Od 97 operatera postrojenja koji su obveznici ishođenja okolišne dozvole1 te područja postrojenja koja na lokacijama skladište opasne tvari u količinama koje mogu uzrokovati nesreće većih razmjera (tzv. Seveso postrojenja)2 planirana za nadzor u tekućoj godini, u IV. tromjesečju 2024. proveden je nadzor 23 operatera.

U koordiniranim nadzorima uz inspekciju zaštite okoliša (IZO) koja koordinira provedbu nadzora, sudjeluju suradne inspekcije Državnog inspektorata: vodopravna inspekcija (VOD), sanitarna inspekcija (SAN), elektroenergetska inspekcija (EE), inspekcija opreme pod tlakom (OPT), inspekcija rada u području zaštite na radu (ZNR), veterinarska inspekcija (VET), poljoprivredna inspekcija (POLJ), rudarska inspekcija (RUD), inspekcija zaštite prirode (PRI) te inspekcija zaštite od požara, eksploziva i oružja (ZOP) i inspekcija civilne zaštite (ICZ) Ravnateljstva civilne zaštite Ministarstva unutarnjih poslova.





